‘Bennifer’ ŉ getroude paartjie agtien jaar laterJennifer Lopez het foto’s van die paartjie se troudag op haar nuusbrief, “On the J’, gedeel. Agtien jaar nadat hul eerste romanse misluk het, is Jennifer Lopez en Ben Affleck nou amptelik man en vrou. Lopez het Sondag in haar nuusbrief “On The J” bevestig dat sy en Affleck die afgelope naweek tydens ŉ klein seremonie in Las Vegas, Nevada, trou aan mekaar beloof het. “Ons het dit gedoen. Liefde is pragtig. Liefde is gaaf. En dit blyk dat liefde geduldig is. Twintig jaar geduldig,” het die 52-jarige in ŉ boodskap met foto’s van die paartjie gedeel. Volgens haar nuusbrief het die paartjie om middernag by die bekende Little White Wedding Chapel getrou en daarna foto’s in ŉ pienk Cadillac geneem. Dit blyk ook uit haar nuusbrief dat die egpaar se kinders uit hul vorige huwelike die enigste getuies was. Jennifer Lopez en Ben Affleck is nou man en vrou. (Foto’s: “On the J”/Jennifer Lopez) “So voor die beste getuies wat jy jou ooit kan voorstel, ’n rok uit ’n ou fliek en ’n baadjie uit Ben se kas, het ons ons eie troubeloftes in die kapelletjie gelees en vir mekaar die ringe gegee wat ons vir die res van ons lewe sal dra,” lui ŉ deel van haar inskrywing. Dit is Lopez se vierde en Affleck se tweede huwelik. Sy was voorheen getroud met die akteur Ojani Noa, die danser Cris Judd en die sanger Marc Anthony, met wie sy die 14-jarige tweeling Max en Emme deel. Affleck was met die aktrise Jennifer Garner getroud en hulle is die ouers van Violet (16), Seraphina (13) en Samuel (10). Maroela Media het vroeër berig dat die Hollywood-paartjie in April vanjaar hul verlowing bekendgemaak het. Lopez en die 49-jarige akteur en regisseur het mekaar die eerste keer in 2002 op die stel van die fliek Gigli ontmoet. Affleck het in 2003 vir Lopez die jawoord gevra, maar hul paadjies het egter vroeg in 2004 geskei. ‘n Skermgreep uit die video wat Lopez op haar nuusbrief gedeel het. (Foto: Skermgreep/”On The J”) “Bennifer” – die egpaar se bynaam uit hul eerste hoogs gepubliseerde verhouding – het egter verlede jaar die internet weer aan die gons gehad toe foto’s van hulle saam die rondte begin doen het. Lopez het in April vanjaar ŉ video van haarself waar sy ŉ groen ring bewonder ook in haar nuusbrief gedeel. Haar verteenwoordigers het kort daarna haar verlowing aan die tydskrif People bevestig. “Hulle was reg toe hulle gesê het, ‘all you need is love’. Ons is so dankbaar om dit in oorvloed te hê, ’n nuwe wonderlike gesin van vyf wonderlike kinders en ’n lewe waarna ons uitsien. Byt lank genoeg vas en miskien sal jy die beste oomblik van jou lewe vind in ’n deurry in Las Vegas om half een in die oggend, saam met jou kinders en die een met wie jy vir altyd saam sal wees. Liefde is ’n groot ding, miskien die beste – en die moeite werd om voor te wag,” skryf die aktrise wat ook nou amptelik “Jennifer Lynn Affleck” heet, aldus haar nuusbrief.